Imtella' Jannar 9, 2022 Rapport: Liam Carter Min għada tiftaħ il-votazzjoni tal-pubbliku għall-aqwa sit li qatt serva bħala l-isfond għall-ideat kreattivi tal-films li nġibdu f'Malta. Il-Kummissjoni Maltija tal-Films irċeviet 42 sottomissjoni, bil-Kunsill Lokali rebbieħ li jitħabbar fis-serata tal-Malta Film Awards se jkun qed jingħata €25,000. Mid-Dwejra fis-sensiela televiżiva Game of Thrones, sal-foss tal-Birgu fi Gladiator; ir-relazzjoni bejn ix-xeni pittoreski u ta' karattru uniku li joffru l-gżejjer Maltin flimkien mal-industrija tal-films lokali tmur lura bosta snin. Dan iżda, mhux limitat għall-ftit żoni fejn jinbnew settijiet speċifiċi għall-blockbusters; hekk kif fil-fatt juru s-sottomissjonijiet ta' bosta Kunsilli Lokali għall-premju li l-Kummissjoni Maltija tal-films ħejjiet għall-aqwa sit fil-gżejjer Maltin, li serva bħala l-ispirazzjoni għall-vjaġġ ċinematiku. B'kollox il-Kummissjoni Maltija tal-Films irċeviet 42 sottomissjoni minn 24 kunsilli lokali, 18 minn Malta u 6 minn Għawdex. Fosthom: il-Pjazza Santa Liena għall-film Pulp, il-baċir numru wieħed għall-Munich, Betlehem f'Għajnsielem għal God's Whisper, il-Forti Ricasoli għal-lista twila ta' films, Marsaxlokk għall-film-Luzzu, l-Imdina għal The Count of Monte Christo, Triq is-Sur l-Isla għall-Queen of the South, Sant Iermu għall-Midnight Express, il-foss tal-Birgu għal Da Vinci Code u San Girgor għal Christopher Colombus. Fi ftit kliem, is-sottomissjonijiet jinkludu taħlita ta' dak li toffri Malta; fortifikiazzjonijiet, kappelli u ġonna, bajjiet mill-isbaħ u l-pjazza tar-raħal. Il-Ministru għall-Arti, il-Kultura u l-Gvern Lokali, Jose Herrera, iddeskriva l-unur u l-għotja bħala għodda importanti biex il-lokalitajiet jattrezzaw ruħhom għall-industrija. "Dan huwa unur prestiġjuż ħafna, Malta nippromwovuha bħala ċentru tal-films internazzjonali, allura qed inħeġġu l-lokalitajiet tagħna jattrezzaw ruħhom aktar," qal il-Ministru Herrera. Il-votazzjoni tiftaħ għada u tagħlaq il-Ġimgħa, bir-rebbieħ tal-premju se jingħata fis-serata finali tal-Malta Film Awards waqt l-ispettaklu li se jitella' fid-29 ta' Jannar fl-MCC.